Illum il-Kummissjoni qed tirrapporta dwar il-progress li sar lejn Unjoni tas-Sigurtà effettiva u ġenwina. Fid-dawl tal-iżviluppi mill-bidu ta' din is-sena, ir-rapport jinnota li ntlaħaq ftehim dwar għadd kbir ta' fajls ta' prijorità — 15 mit-22 inizjattiva leġiżlattiva tal-Unjoni tas-Sigurtà ppreżentati mill-Kummissjoni.. Madankollu, xi wħud mill-proposti ewlenin, bħall-kontenut terroristiku online u l-Gwardja Ewropea tal-Fruntiera u tal-Kosta, għadhom jeħtieġu azzjoni urġenti jekk għandhom jingħalqu qabel l-elezzjonijiet tal-Parlament Ewropew f'Mejju 2019. F'dan il-perjodu finali qabel l-elezzjonijiet, huwa wkoll ta' importanza kbira li jiġu rduppjati l-isforzi fil-ġlieda kontra d-diżinformazzjoni u tingħata spinta lir-reżiljenza elettorali u diġitali. Il-Kummissarju għall-Migrazzjoni, l-Affarijiet Interni u ċ-Ċittadinanza Dimitris Avramopoulos qal: “L-iżviluppi fl-aħħar ftit jiem urew għal darb' oħra li t-theddida terroristika hija multidimensjonali, globali u mhux qed tonqos. Għamilna progress tanġibbli lejn il-bini ta' Unjoni tas-Sigurtà ġenwina u effettiva, b'regoli aktar b'saħħithom dwar l-armi tan-nar, dwar il-kriminalizzazzjoni tat-tħejjija u l-atti ta' terroriżmu, u qafas ġdid ta' interoperabbiltà għas-sistemi ta' informazzjoni kollha tagħna. Iżda ma nistgħux nieqfu hawn. Inħeġġeġ lill-Parlament Ewropew u lill-Kunsill biex jaqblu malajr dwar regoli li jneħħu l-kontenut terroristiku online, sabiex inkunu nistgħu nipproteġu aħjar liċ-ċittadini tagħna kemm minn esponiment għal kontenut terroristiku li jxerred il-mibegħda, iżda wkoll mir-riskju ta' radikalizzazzjoni minn lejl għal nhar ta' individwi suxxettibbli.” Il-Kummissarju għall-Unjoni tas-Sigurtà Julian King qal: “Saħħaħna r-reżiljenza tagħna kontra t-terroriżmu u t-theddid ċibernetiku. Iżda għad fadal theddid, u qed ikompli jevolvi. Jeħtieġ li nkomplu naħdmu. L-attakk terribbli fi Christchurch mill-ġdid jenfasizza l-ħtieġa li jingħalaq il-kontenut terroristiku online. Għandna xahrejn biex insaħħu s-sigurtà madwar l-elezzjonijiet tal-Parlament Ewropew tagħna, billi naħdmu mal-Istati Membri, is-soċjetà ċivili u, b'mod kruċjali, il-pjattaformi tal-midja soċjali. ” Ir-rapport tal-lum jiġbor flimkien il-progress li sar dwar l-elementi kostitwenti ewlenin tal-Unjoni tas-Sigurtà, inkluż l-għeluq ta' lakuni ta' informazzjoni, il-bini ta' reżiljenza diġitali u elettorali, iċ-ċaħda lit-terroristi tal-mezzi li bihom jaġixxu u l-indirizzar tar-radikalizzazzjoni. Ir-rapport jenfasizza wkoll l-oqsma li ġejjin bħala oqsma fejn hija meħtieġa azzjoni ulterjuri: Fl-aħħar nett, il-ħidma tagħna lejn il-bini ta' Unjoni tas-Sigurtà ġenwina ma tiqafx fil-fruntieri tal-UE. In-negozjati bejn l-UE u l-Kanada dwar il-Ftehim rivedut dwar ir-Reġistru tal-Ismijiet tal-Passiġġieri qed javvanzaw tajjeb. Il-Kummissjoni tistieden lill-Kunsill biex jadotta l-mandati proposti x-xahar li għadda biex jibdew negozjati mal-Istati Uniti u mal-Kunsill tal-Ewropa dwar il-ksib ta' evidenza elettronika transfruntiera. Illum, il-Kummissjoni ppubblikat ukoll ir-rapport il-ġdid tagħha tal-Ewrobarometru dwar is-sigurtà tal-internet u ċ-ċiberkriminalità. L-istħarriġ juri li l-Ewropej huma dejjem aktar imħassbin dwar iċ-ċiberkriminalità, b'79% minnhom jemmnu li r-riskju li wieħed isir vittma taċ-ċiberkriminalità huwa akbar milli kien fil-passat. Tista' ssib ir-rapport sħiħ hawnhekk. Sfond Is-sigurtà kienet prijorità politika sa mill-bidu tal-mandat tal-Kummissjoni Juncker — mil-Linji Gwida Politiċi tal-President Juncker ta' Lulju 2014 sal-aħħar Diskors dwar l-Istat tal-Unjoni fit-12 ta' Settembru 2018. Fl-14 ta' Diċembru 2017, il-Presidenti tal-Parlament Ewropew, tal-Presidenza b'rotazzjoni tal-Kunsill u tal-Kummissjoni Ewropea ffirmaw Dikjarazzjoni Konġunta dwar il-prijoritajiet leġiżlattivi tal-UE għall-2018-2019 fejn enfasizzaw l-importanza ċentrali li jipproteġu aħjar is-sigurtà taċ-ċittadini billi jqiegħduha fil-qalba tal-ħidma leġiżlattiva tal-Unjoni. Ingħatat prijorità lil dawk l-inizjattivi mfassla biex jiżguraw li l-awtoritajiet tal-Istati Membri jkunu jafu min qed jaqsam il-fruntieri esterni komuni tal-UE, lil dawk l-inizjattivi mfassla biex jistabbilixxu sistemi ta' informazzjoni interoperabbli tal-UE għall-ġestjoni tas-sigurtà, il-fruntieri u l-migrazzjoni, u lil dawk l-inizjattivi mfassla biex isaħħu l-istrumenti fil-ġlieda kontra t-terroriżmu u l-ħasil tal-flus. L-Aġenda Ewropea dwar is-Sigurtà tiggwida x-xogħol li tagħmel il-Kummissjoni f'dan il-qasam, billi tistabbilixxi l-azzjonijiet ewlenin biex tkun żgurata reazzjoni effettiva mill-UE għat-theddidiet mit-terroriżmu u għas-sigurtà, fosthom il-ġlieda kontra r-radikalizzazzjoni, it-tisħiħ taċ-ċibersigurtà, il-waqfien tal-finanzjament tat-terroriżmu kif ukoll it-titjib fl-iskambju tal-informazzjoni. Mill-adozzjoni tal-Aġenda 'l hawn, sar progress sinifikanti fl-implimentazzjoni tagħha, li witta t-triq lejn Unjoni tas-Sigurtà effikaċi u ġenwina. Dan il-progress huwa rifless fir-rapporti tal-Kummissjoni, ippubblikati fuq bażi regolari. Għal Aktar Informazzjoni Skeda informattiva: Ewropa li tipproteġi Komunikazzjoni: It-Tmintax-il Rapport ta' Progress lejn Unjoni ta' Sigurtà effettiva u ġenwina – Anness: Lista ta' inizjattivi leġiżlattivi Dokument ta' Ħidma tal-Persunal: Prattiċi tajba għall-appoġġ tal-protezzjoni tal-ispazji pubbliċi Ewrobarometru dwar iċ-Ċibersigurtà